Gedig: Hoe maklik…Argieffoto (Foto: Marc-Olivier Jodoin/Unsplash) Sheila Cussons (1922 – 2004) Hoe maklik kan net die trek van ŉ mond se woord jou blus as jy nog beginnend is, vuur. Hoe maklik skud ek die druppel af wat ŉ stad kan oorweldig. Wat ŉ omvang van nouliks iets tot armageddon. En die brein ook: van ŉ inkstippel, ŉ enkele noot, tot Londen, die Mattheus-Passie. Die ontsaglikste dinge het die kleinste beginne, en God so heeltemal nie dat Hy nie van gepraat kan word in verlede, teenswoordige of toekomstige tyd nie, Hy van die ligste aanraking wat as Hy sou wil vuur, vloed, brein oombliklik kan ontskep.